CELEX: 32010D0424(06)
Language: et
Date: 2009-06-12 00:00:00
Title: Otsus nr H2, 12. juuni 2009 , mis käsitleb sotsiaalkindlustussüsteemide koordineerimise halduskomisjoni andmetöötluse tehnilise komisjoni töökorda ja koosseisu (EMPs ja EÜ-Šveitsi kokkuleppe raames kohaldatav tekst)

24.4.2010   
            
            
               ET
            
            
               Euroopa Liidu Teataja
            
            
               C 106/17
            
         OTSUS nr H2,
   12. juuni 2009,
   mis käsitleb sotsiaalkindlustussüsteemide koordineerimise halduskomisjoni andmetöötluse tehnilise komisjoni töökorda ja koosseisu
   (EMPs ja EÜ-Šveitsi kokkuleppe raames kohaldatav tekst)
   2010/C 106/06
   SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,
   võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artiklit 72, mille kohaselt halduskomisjon tugevdab ja arendab koostööd liikmesriikide vahel teabevahetuse korralduse kaasajastamise teel, eelkõige kohandab asutustevahelist teabevoogu elektroonilise teabevahetuse rakendamiseks, võttes arvesse andmetöötluse arengut igas liikmesriigis, ning võtab vastu andmetöötlustalituste struktuuri üldeeskirjad, eelkõige turvalisuse ja standardite kasutamise suhtes, ja kehtestab sätted nende talituste ühisosa korralduseks,
   võttes arvesse määruse (EÜ) nr 883/2004 artiklit 73, mille kohaselt halduskomisjon moodustab tehnilise komisjoni ning määrab kindlaks selle koosseisu ja tööviisi; tehniline komisjon esitab aruanded ja põhjendatud seisukohad, enne kui halduskomisjon artikli 72 punkti d alusel otsuseid teeb,
   ON TEINUD JÄRGMISE OTSUSE:
   Artikkel 1
   1.   Halduskomisjon moodustab määruse (EÜ) nr 883/2004 artikli 73 lõikes 1 sätestatud andmetöötluse tehnilise komisjoni. Selle nimetuseks on „tehniline komisjon”.
   2.   Tehnilise komisjoni ülesanded on sätestatud määruse (EÜ) nr 883/2004 artikli 73 lõikes 2.
   3.   Mandaadi seoses tehnilise komisjoni konkreetsete ülesannetega annab halduskomisjon, kes võib neid ülesandeid vastavalt vajadusele muuta.
   Artikkel 2
   Tehniline komisjon võtab oma aruanded ja põhjendatud seisukohad vajaduse korral vastu tehniliste dokumentide ja uuringute põhjal. Ta võib nõuda liikmesriikide ametiasutustelt mis tahes informatsiooni, mida ta oma ülesannete nõuetekohaseks täitmiseks vajalikuks peab.
   Artikkel 3
   1.   Tehnilisse komisjoni kuulub igast liikmesriigist kaks liiget, kellest üks nimetatakse alaliseks liikmeks, teine tema asetäitjaks. Liikmesriikide valitsuste esindajad halduskomisjoni juures edastavad halduskomisjoni peasekretärile teabe isikute kohta, kelle liikmesriigid on nimetanud tehnilise komisjoni liikmeks.
   2.   Aruanded ja põhjendatud seisukohad võetakse vastu tehnilise komisjoni kõikide liikmete lihthäälteenamusega, kusjuures igal liikmesriigil on üks hääl, mille annab alaline liige või tema puudumise korral tema asetäitja. Aruannetes ja põhjendatud seisukohtades peab olema märgitud, kas need võeti vastu ühehäälselt või lihthäälteenamusega. Vähemuse olemasolu korral tuleb neis ära märkida vähemuse järeldused või reservatsioonid.
   3.   Tehniline komisjon võib otsustada, et ta võtab aruanded ja põhjendatud seisukohad vastu kirjaliku menetluse teel, kui sellise menetluse suhtes on kokku lepitud tehnilise komisjoni eelneval koosolekul.
   Selleks saadab esimees vastuvõetava teksti tehnilise komisjoni liikmetele. Liikmetele antakse vähemalt kümne tööpäeva pikkune tähtaeg, mille jooksul neil on võimalik teatada, et nad on kavandatava teksti vastu või loobuvad hääletamast. Tähtaja jooksul vastamata jätmist loetakse poolthääleks.
   Esimees võib otsustada algatada kirjaliku menetluse ka siis, kui selle suhtes ei ole tehnilise komisjoni koosolekul eelnevalt kokku lepitud. Sellisel juhul loetakse poolthääleks ainult kirjalik nõusolek kavandatud tekstiga ning tähtajaks määratakse vähemalt 15 tööpäeva.
   Kindlaksmääratud tähtaja möödumisel teavitab esimees liikmeid hääletamise tulemustest. Nõutava hulga poolthääli saanud otsus loetakse vastuvõetuks liikmetele vastamiseks antud ajavahemiku viimasel päeval.
   4.   Kui tehnilise komisjoni liige teeb kirjaliku menetluse käigus ettepaneku teksti muutmise kohta, siis esimees kas:
   
               a)
            
            
               alustab kirjalikku menetlust uuesti, saates kavandatava muudatuse liikmetele lõikes 3 sätestatud korras, või
            
         
               b)
            
            
               tühistab kirjaliku menetluse, et küsimust saaks arutada järgmisel koosolekul,
            
         olenevalt sellest, kumba võimalust peab esimees kõnealuse küsimuse puhul kohaseks.
   5.   Kui mõni tehnilise komisjoni liige taotleb enne vastamiseks kindlaksmääratud tähtaja möödumist, et kavandatavat teksti arutataks tehnilise komisjoni koosolekul, siis kirjalik menetlus tühistatakse.
   Sel juhul arutatakse küsimust tehnilise komisjoni järgmisel koosolekul.
   6.   Euroopa Ühenduste Komisjoni esindaja või tema määratud isik osaleb tehnilise komisjoni töös nõuandva pädevusega.
   Artikkel 4
   Tehnilise komisjoni esimeheks on poole aasta kaupa kas alaline liige või mõni muu määratud ametnik sellest riigist, mille esindaja halduskomisjoni juures täidab sellel ajavahemikul halduskomisjoni esimehe ülesandeid. Tehnilise komisjoni esimees annab halduskomisjoni esimehe nõudmisel tehnilise komisjoni tööst aru.
   Artikkel 5
   Tehniline komisjon võib moodustada ajutisi töörühmi eriküsimustega tegelemiseks. Tehniline komisjon kirjeldab nende töörühmade ülesandeid, nende ülesannete täitmise ajakava ja oma tegevuse finantsmõju artiklis 7 nimetatud tööprogrammis.
   Artikkel 6
   Halduskomisjoni sekretariaat valmistab ette, viib läbi ja protokollib tehnilise komisjoni koosolekuid.
   Artikkel 7
   Tehniline komisjon esitab üksikasjaliku tööprogrammi halduskomisjonile heakskiitmiseks. Tehniline komisjon esitab igal aastal halduskomisjonile aruande tööprogrammiga seotud tegevuste ja tulemuste kohta koos võimalike muudatusettepanekutega.
   Artikkel 8
   Tehnilise komisjoni kavandatud tegevustele, mis nõuavad kulutusi Euroopa Ühenduste Komisjoni eelarvest, tuleb taotleda kõnealuse institutsiooni esindaja heakskiitu.
   Artikkel 9
   Tehnilise komisjoni töökeeled on ühenduse institutsioonides ametlikeks keelteks tunnistatud keeled vastavalt asutamislepingu artiklile 290.
   Artikkel 10
   Lisas esitatud täiendavaid eeskirju kohaldatakse ka tehnilise komisjoni suhtes.
   Artikkel 11
   Käesolev otsus avaldatakse Euroopa Liidu Teatajas. Seda kohaldatakse alates Euroopa Parlamendi ja nõukogu määruse (EÜ) nr 987/2009 (2) jõustumise kuupäevast.
   
      
         
            Halduskomisjoni esimees
         
         Gabriela PIKOROVÁ
      
   
   
      (1)  ELT L 166, 30.4.2004, lk 1.
   
      (2)  ELT L 284, 30.10.2009, lk 1.
   
      LISA
      
         TEHNILISE KOMISJONI TÄIENDAVAD EESKIRJAD
      
      1.   Koosolekutel osalemine
      
      
                  a)
               
               
                  Kui esimees ei saa tehnilise komisjoni koosolekul osaleda, täidab esimehe ülesandeid tema asetäitja.
               
            
                  b)
               
               
                  Tehnilise komisjoni liikmed võivad vajaduse korral kaasata koosolekule ühe või mitu lisaeksperti, kui käsitletav teema seda nõuab. Igas delegatsioonis võib reeglina olla kuni neli isikut.
               
            
                  c)
               
               
                  Euroopa Ühenduste Komisjoni esindaja või sekretariaadi liige või mõni muu halduskomisjoni peasekretäri määratud isik osaleb kõikidel tehnilise komisjoni ja selle ajutiste töörühmade koosolekutel. Nendel koosolekutel võivad vajaduse korral osaleda ka Euroopa Ühenduste Komisjoni teiste talituste esindajad.
               
            2.   Hääletamine
      
      
                  a)
               
               
                  Kui tehnilise komisjoni alaline liige täidab esimehe ülesandeid, hääletab tema asemel tema asetäitja.
               
            
                  b)
               
               
                  Esimees palub komisjoni liikmel, kes on kohal, kuid ei hääleta, esitada hääletamata jätmise põhjused.
               
            
                  c)
               
               
                  Kui kohalolevate liikmete enamus ei hääleta, siis loetakse hääletatud ettepanek arvesse võtmata jäetuks.
               
            3.   Päevakord
      
      
                  a)
               
               
                  Igaks tehnilise komisjoni koosolekuks koostab sekretariaat tehnilise komisjoni esimehega konsulteerides päevakorraprojekti. Sekretariaat võib vajaduse korral enne punkti päevakorda võtmist paluda asjaomastel delegatsioonidel esitada kirjalikult oma seisukohad kõnealuses küsimuses.
               
            
                  b)
               
               
                  Päevakorraprojekt koosneb üldjuhul punktidest, mille kohta sekretariaat on saanud taotluse komisjoni liikmelt või Euroopa Ühenduste Komisjoni esindajalt, ning vajaduse korral ka teemakohastest märkustest, mis on sekretariaadile laekunud vähemalt 20 tööpäeva enne koosoleku algust.
               
            
                  c)
               
               
                  Päevakorraprojekt saadetakse vähemalt kümme tööpäeva enne koosoleku algust tehnilise komisjoni liikmetele, Euroopa Ühenduste Komisjoni esindajale ja kõigile isikutele, keda koosolekule oodatakse. Päevakorrapunktidega seotud dokumendid saadetakse neile niipea, kui need on kättesaadavad.
               
            
                  d)
               
               
                  Koosoleku alguses kiidab tehniline komisjon päevakorra heaks. Punkte, mida ei esine päevakorraprojektis, võib päevakorda lisada tehnilise komisjoni ühehäälse otsusega. Tehnilise komisjoni liikmed võivad päevakorraprojekti nende punktide puhul, mille kohta nad pole viis päeva enne koosoleku algust saanud teemakohaseid dokumente oma emakeeles, oma lõplikku otsust kuni järgmise koosolekuni edasi lükata, välja arvatud eriti pakilistel juhtudel.
               
            4.   Ajutised töörühmad
      
      
                  a)
               
               
                  Ajutisi töörühmi juhivad eksperdid, kelle määrab tehnilise komisjoni esimees, konsulteerides Euroopa Ühenduste Komisjoni esindajaga, või eksperdid, kes esindavad riiki, mille esindaja halduskomisjoni juures täidab halduskomisjoni esimehe ülesandeid.
               
            
                  b)
               
               
                  Ajutise töörühma juht kutsutakse tehnilise komisjoni koosolekule, kui seal arutatakse selle ajutise töörühma aruannet.
               
            5.   Haldusküsimused
      
      
                  a)
               
               
                  Tehnilise komisjoni esimees võib anda sekretariaadile juhtnööre seoses koosolekute korraldamise ja selliste toimingutega, mis kuuluvad tehnilise komisjoni ülesannete hulka.
               
            
                  b)
               
               
                  Tehnilise komisjoni kokkukutsumiseks saadab sekretariaat tehnilise komisjoni esimehega konsulteerides komisjoni liikmetele ja Euroopa Ühenduste Komisjoni esindajale kümme tööpäeva enne koosolekut kirjaliku kutse.